Úrad vlády Slovenskej republiky
      Sekcia vládnej legislatívy
 

 

Na rokovanie vlády SR

Dňa 22. októbra 2014
K materiálu č. 32004/2014
K bodu č. 1
 

 

Stanovisko
k návrhu poslankyne Národnej rady Slovenskej republiky Renáty Zmajkovičovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov(tlač 1140)
 

I.

Návrh poslankyne Národnej rady Slovenskej republiky Renáty Zmajkovičovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1140) na rokovanie vlády Slovenskej republiky predkladá minister školstva, vedy, výskumu a športu Slovenskej republiky Peter Pellegrini na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Materiál  bol predmetom medzirezortného pripomienkového konania v dňoch                              26. septembra 2014 až 6. októbra 2014. 
II.

Cieľom predloženého návrhu zákona je zlepšiť zdravotný stav obyvateľstva a súčasne dosiahnuť zníženie prevalencie neprenosných chorôb súvisiacich s výživou, ako sú najmä kardiovaskulárne choroby, niektoré onkologické choroby, diabetes či osteoporóza v súlade so základnými cieľmi jedného z najvýznamnejších dokumentov v oblasti výživy obyvateľstva, ktorým je Program ozdravenia výživy obyvateľov Slovenskej republiky. Ďalším sledovaným cieľom má byť zvrátenie trendu obezity u obyvateľov Slovenskej republiky, najmä u detí a mládeže, dosiahnuť zníženie existujúceho deficitu v príjme pozitívnych nutrientov vo výžive a súčasne dosiahnuť zníženie rizikových faktorov výživy obyvateľov Slovenskej republiky. Ministerstvo školstva, vedy, výskumu a športu Slovenskej republiky odporúča vláde Slovenskej republiky vysloviť súhlas s predloženým návrhom poslankyne s odporúčaním vykonať zmeny, ktoré sú uvedené vo štvrtej časti tohto stanoviska.

 

III.

Legislatívna rada vlády prerokovala návrh poslankyne 21. októbra 2014 a odporučila vláde SR vysloviť s návrhom poslankyne súhlas s tým, že k nemu prijala pripomienky uvedené vo štvrtej časti tohto stanoviska.

 

IV.
Návrh
Stanovisko
vlády Slovenskej republiky
k návrhu poslankyne Národnej rady Slovenskej republiky Renáty Zmajkovičovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov

(tlač 1140)
 

Vláda Slovenskej republiky súhlasí s návrhom poslankyne Národnej rady Slovenskej republiky Renáty Zmajkovičovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1140) s tým, že k nemu uplatňuje tieto pripomienky:

A.1 

K názvu návrhu zákona

Názov návrhu zákona je potrebné upraviť tak, aby z jeho znenia boli vypustené slová „mení a“ vzhľadom na navrhovanú legislatívnu úpravu, ktorou je doplnenie odseku do ustanovenia. Uvedenú zmenu navrhujeme vykonať v celom materiáli.

B. K jednotlivým ustanoveniam

K čl. I

1.

K bodu 1

Znenie novelizačného bodu je potrebné upraviť takto:

 „Doterajší text § 152 sa označuje ako odsek 1 a dopĺňa sa odsekom 2, ktorý znie: 

 „(2) V školách a v školských zariadeniach sa zakazuje ambulantný predaj

a)
doplnkových jedál typu rýchleho občerstvenia,

b)
potravín s obsahom soli nad 1,5g/100g hmotnosti,

c)
sladkých pekárskych výrobkov s nižším ako tretinovým  podielom ovocnej a mliečnej zložky,

d)
cukroviniek a cukrárskych výrobkov balených a voľných,

e)
zmrzliny, nanukov a mrazených ovocných drení,

f)
nápojov s obsahom alkoholu, kofeínu, chinínu a dekofeínových nápojov,

g)
energetických nápojov,

h)
nápojov ochutených vrátane nápojov s pridaním cukru a umelých sladidiel okrem čaju a kakaa s obsahom cukru pod 4g na 100 ml obsahu.“.“

2. 


K bodu 2

-V ods. 2 písm. b) je potrebné slová „1,5 g/100g“ nahradiť slovami „1,5g na 100g“.

-V ods. 2 písm. c) je potrebné za slovom „ovocnej“ vložiť slovo „zložky“.

3. 

Návrh zákona je potrebné doplniť určením okresného úradu v sídle kraja ako kontrolného orgánu, ktorý bude zabezpečovať kontrolu dodržiavania zákazu ustanoveného v § 152 ods. 2 návrhu zákona, a v prípade zistenia porušenia uvedeného zákazu ukladať pokuty zriaďovateľovi školy a školského zariadenia. Ukladanie pokút navrhujeme doplniť do ustanovenia § 37a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov s výškou pokút od 300 eur do 500 eur.

Navrhuje sa doplnenie sankcie vo forme pokuty uloženej zriaďovateľovi za správny delikt, ktorým je porušenie zákazu ambulantného predaja potravinárskych výrobkov uvedených v ustanovení § 152 ods. 2 návrhu zákona. V súlade s § 11 ods. 4 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov sa pôsobnosť kontrolného orgánu navrhuje zveriť okresnému úradu v sídle kraja. Výnos pokút, ktorých výška sa navrhuje od 300 eur do 500 eur, sa navrhuje ako príjem štátneho rozpočtu.

